Type 76 (motorvognsett)

Type 76 er en serie bimodale motorvognsett under levering til materiellselskapet Norske tog. Settene bygges av sveitsiske Stadler Rail, basert på selskapets Flirt-serie. Det første av totalt 14 sett, 76-02, ankom Norge 14. november 2020. Nyankomne togsett transporteres til verkstedet i Skien for klargjøring. Skien blir også base for de innledende prøvekjøringene av hvert nyankomne togsett.

Dette er den første bimodale togtypen i Norge. De er grunnleggende konstruert som rent elektrisk, og er også klassifisert som det, men har i tillegg mulighet til å bytte fra elektrisk til dieseldrift ved bruk på ikke-elektrifiserte strekninger. Da blir strømmen til banemotorene levert fra en egen vogn som inneholder dieselmotor og generator. De omtales også som «hybride», men når man snakker om hybride kjøretøyer så går det som regel ut på at kraften til hjulene veksler tilnærmet sømløst mellom å hentes fra den mekanisk drivlinja og fra strøm lagret i batterier. Med bimodale tog velger man enten å kjøre med strøm fra kontaktledning eller fra generatoren, og virkemåten er dermed mer som i en duobuss.

Bruk 
Togsettene er bestilt for bruk på lokal- og regiontogstrekninger i Midt-Norge. De blir hovedsakelig brukt i lokaltogtrafikk på strekningen Støren–Steinkjer (Trønderbanen), men blir også brukt i regiontog på  Rørosbanen. Per desember 2022 blir de benyttet av SJ Norge på følgende linjer:
  (Oslo S) – Hamar – Røros – Trondheim
  Steinkjer – Trondheim – (Lerkendal) – Støren

De erstatter type 92, som har nådd sin tekniske levealder, og vil fra desember 2022 kun bli brukt som reserve.

Historie 
For å kunne erstatte de 14 aldrende togsettene av type 92, uten å først elektrifisere hele banenettet de kjører på, valgte man å bestille et tilsvarende antall av Stadlers nye bimodale utgave av NOSE. Disse var egentlig ment å være en del av den siste bestillingen av FLIRT-sett, men i 2018 ble to sett som i 2017 opprinnelig var bestilt som type 75 omgjort til type 76. Første togsett ankom Norge 14. november 2020 Deretter vil settene 76-03 og 76-04 ankomme med noen ukers mellomrom. 76-01 skal testes i Tyskland og Tsjekkia (Velim) før det kommer til Norge etter togsett 76-04.

12. desember 2018 ble de resterende tolv settene bestilt fra Stadler. Etter planen vil samtlige være i trafikk i løpet av 2021.

I juni 2019 ble svenskeide SJ Norge tildelt kontrakt for persontrafikk på alle de ikke-elektrifiserte strekningene i Norge med virkning fra juni 2020, og blir dermed selskapet som skal ta i bruk type 76.

31. august 2021 ble første tur med passasjerer kjørt. Disse var innbudte gjester til et arrangement i forbindelse med overtakelse og godkjenning for trafikk av første togsett. Første tur i ordinært, rutegående tog ble kjørt 10. september.

Pr. november 2020 er byggingen av nytt vedlikeholdsverksted for togsettene i gang ved Støren stasjon. Dessuten pågår tilpasninger og forlengelser av perronger ved en rekke stasjoner og holdeplasser langs Trønderbanen for å kunne betjene de nye og lengre togsettene.

Konstruksjon 
Settene består av seks fast sammenkoblede vogner:

Siden de er ment brukt også i regiontrafikk og ikke bare lokaltrafikk, vil de ha kun fire seter i bredden (2 + 2). Sammenlignet med type 74 og 75 vil settene bli 7,2 meter lengre, og vil samtidig ha kun to drivboggier, mot tre på de andre typene. Generatorvogna vil inneholde totalt fire såkalte «power packs», som inneholder hver sin 480 kW dieselmotor og generator som leverer strøm uavhengig av hverandre. De får også en liten batteripakke som kan brukes til å flytte togsettene inn og ut av verkstedsbygninger uten å starte dieselmotorene.

Etter bestillingen av settene ble det pekt på at de hadde for høy aksellast for å kunne benyttes på Meråkerbanen øst for Hell, men det vil kunne gis dispensasjon for dette, eller infrastrukturen på banen kan på sikt bli oppgradert. Men det er i utgangspunktet ikke planlagt å kjøre dem der.

Referanser

Eksterne lenker 
 Type 76 – NJK Materielldatabasen
 Type 76 – Jernbane.net

76
Norske tog